**भारत सरकार**

मानव संसाधन विकास मंत्रालय

उच्‍चतर शिक्षा विभाग

**राज्‍य सभा**

अतारांकित प्रश्‍न संख्‍या: 1173

उत्‍तर देने की तारीख: 20.12.2018

**दिल्ली विश्वविद्यालय में ‘डूसू’ (डी॰यू॰एस॰यू॰) चुनाव**

1173. चौधरी सुखराम सिंह यादवः

श्रीमती छाया वर्माः

श्री विशम्भर प्रसाद निषादः

क्या मानव संसाधन विकास मंत्री यह बताने की कृपा करेंगे किः

(क) क्या ‘डूसू’ चुनाव में फर्जी डिग्रीधारी एक उम्मीदवार विश्वविद्यालय प्रशासन द्वारा शिकायतों पर समय रहते कार्यवाही न किए जाने के कारण अध्यक्ष पद पर निर्वाचित होने में सफल रहा और मामला बढ़ने पर उसने पद से इस्तीफा दे दिया;

(ख) क्या इस घटना के बाद इस पद के लिए पुनः चुनाव कराने में विलंब हुआ, जिसके कारण अध्यक्ष पद उपाध्यक्ष के पास चला गया; और

(ग) क्या इस संबंध में बरती गई शिथिलता/अनियमितता पर किसी के खिलाफ कोई कार्रवाई की गई है?

**उत्तर**

**मानव संसाधन विकास मंत्रालय में राज्य मंत्री**

**(डॉ. सत्य पाल सिंह)**

(क) से (ग): दिल्‍ली विश्‍वविद्यालय (डीयू) ने बताया है कि चुनाव परिणाम घोषित होने के बाद डूसू के अध्‍यक्ष पद पर विजयी घोषित किए गए उम्‍मीदवार के विरूद्ध फर्जी डिग्री/अंक तालिका प्रस्‍तुत करने संबंधी शिकायत दिनांक 14.09.2018 को प्राप्‍त हुई थी। दिल्‍ली विश्‍वविद्यालय ने निर्धारित प्रक्रिया के अनुसार कार्रवाई की और विश्‍वविद्यालय की ओर से इसमें किसी प्रकार का विलम्‍ब नहीं किया गया। डिग्री/अंक तालिका जारी करने वाले विश्‍वविद्यालय से इनकी जांच करवाई गई, जिसने इनकी प्रमाणिकता के बारे में दिनांक 13.11.2018 के पत्र के माध्‍यम से दिल्‍ली विश्‍वविद्यालय को सूचित किया और इस पर कार्रवाई करते हुए अगले ही दिन उसका प्रवेश रद्द कर दिया गया।